钦定古今图书集成/理学汇编/学行典/第069卷 > 吕氏春秋 > 《正名》
## 钦定古今图书集成/理学汇编/学行典/第069卷 > 吕氏春秋 > 《正名》

“名正则治，名丧则乱。”使名丧者，淫说也。说淫，则可不
可而然不然，是不是而非不非。故君子之说也，足以
言贤者之实，不肖者之克而已矣，足以喻治之所悖，
乱之所由起而已矣，足以知物之情，人之所获以生
而已矣。凡乱者，形名不当也。人主虽不肖，犹若用贤，
犹若听善，犹若为可者，其患在乎所谓贤从不肖也。
“不为善而从邪辟，所谓可从悖逆也。是刑名异充，而
声实异谓也。夫贤不肖、善邪辟，可悖逆，国不乱，身不
危，奚待也？”齐湣王是以知说士而不知所谓士也。故
尹文问其故，而王无以应。此公王丹之所以见信，而
卓齿之所以见任也。任卓齿而信公王丹，岂非以自
仇邪？尹文见齐王，齐王谓尹文曰：“寡人甚好士。”尹文
曰：“愿闻何谓士？”王未有以应。尹文曰：“今有人于此，事
亲则孝，事君则忠，交友则信，居乡则悌，有此四行者，
可谓士乎？”齐王曰：“此真所谓士已。”尹文曰：“王若得人，
肯以为臣乎？”王曰：“所愿而不能得也。”尹文曰：“使若人
于庙朝中，深见侮而不斗，王将以为臣乎？”王曰：“否。大
夫见侮而不斗，则是辱也，辱则寡人弗以为臣矣。”尹
文曰：“虽见侮而不斗，未失其四行也。未失其四行者，
是未失其所以为士一矣。未失其所以为士一，而王
以为臣；失其所以为士一而王不以为臣，则向之所
谓士者乃士乎？”王无以应。尹文曰：“今有人于此，将治
其国，民有非则非之，民无非则非之，民有罪则罚之，
民无罪则罚之，而恶民之难治，可乎？”王曰：“不可。”尹文
曰：“窃观下吏之治齐也，方若此也，王曰：‘使寡人治。信
若是，则民虽不治，寡人弗怨也’。意者未至然乎？”尹文
曰：“言之不敢无说，请言其说。王之令曰：‘杀人者死，伤
人者刑’。民有畏王之令深，见侮而不敢斗者，是全王
之令也，而王曰‘见侮而不敢斗，是辱也’。夫”谓之辱者，
非此之谓也。以为臣不以为臣者，罪之也。此无罪而
王罚之也。齐王无以应。论皆若此，故国残身危，走而
之谷。如卫、齐湣王周室之孟侯也，太公之所以老也。
桓公尝以此霸矣，管仲之辨名实审也。